Tiden op til jul er ifølge Skov og Naturstyrelsen sæson for krybskytteri, og i år er ingen undtagelse. I området omkring Tranum Klitplantage er der problemer med krybskytter, der skyder dyr fra deres biler. - Lige op til jul har vi altid en tiltagende problematik med, at der bliver skudt ulovligt vildt. Det er regulært krybskytteri og noget værre svineri for at sige det ligeud, fortæller vildtkonsulent Peter Have fra Skov og Naturstyrelsen i Vendsyssel. Onsdag middag fandt jæger Per Gunder endnu et eksempel på krybskytternes uautoriserede jagt. Et dødt rådyr i vejkanten med afskåret hoved. - Det er makabert, og jeg forstår ikke, hvem der kan finde på sådan noget, siger en rystet Per Gunder. Krybskytterne skyder ofte fra deres biler, mens de holder på vejen. Det er ulovligt, men da det somregel foregår ved nattetid og på øde steder, er det svært at gøre noget ved.
Krybskytter hærger i øjeblikket området omkring Tranum Klitplantage. Onsdag middag fandt en jæger et rådyr uden hoved.